text: Dårligt dansk sommervejr giver ny passagerrekord
  02 august 2017 kl. 03.52
  Mens mange har ventet forgæves på sommervejret, der aldrig rigtig kom, så har Billund Lufthavn oplevet den travleste måned i lufthavnens historie.  
  Ikke færre end 424.050 passagerer gik igennem den sommertravle terminal, hvilket er 20.440 passagerer og 5,1 procent flere end juli sidste år. Det er især charterferierejsende, der tæller godt i statistikken, oplyser Billund Lufthavn.
  - Badeferie i Spanien og Grækenland topper suverænt listen over de mest populære rejser for denne sommer, mens vi i år finder storbyoplevelser i London på tredjepladsen, siger Lufthavnschef Kjeld Zacho Jørgensen.
  - Rejser til Tyrkiet samt Italien er også klassiske rejsemål i juli, mens USA nu indtager en imponerende syvendeplads og har dermed overhalet populære rejsemål såsom Bulgarien og Frankrig, oplyser Kjeld Zacho Jørgensen.
  
  